CELEX: 62009CN0020
Language: fi
Date: 2009-01-15 00:00:00
Title: Asia C-20/09: Kanne 15.1.2009 — Euroopan yhteisöjen komissio v. Portugalin tasavalta

4.4.2009   
            
            
               FI
            
            
               Euroopan unionin virallinen lehti
            
            
               C 82/12
            
         Kanne 15.1.2009 — Euroopan yhteisöjen komissio v. Portugalin tasavalta
   (Asia C-20/09)
   (2009/C 82/23)
   Oikeudenkäyntikieli: portugali
   Asianosaiset
   
      Kantaja: Euroopan yhteisöjen komissio (asiamiehet: R. Lyal ja A. Caeiros)
   
      Vastaaja: Portugalin tasavalta
   Vaatimukset
   
               —
            
            
               On todettava, että Portugalin tasavalta ei ole noudattanut EY 56 artiklan eikä Euroopan talousalueesta (ETA) tehdyn sopimuksen 40 artiklan mukaisia velvoitteitaan, koska se on lailla nro 39-A/2005 käyttöönotetun korjaamisen yhteydessä säätänyt etuisuuskohtelusta verotuksessa niiden julkista velkaa koskevien velkakirjojen osalta, joita yksinomaan Portugalin tasavalta on laskenut liikkeeseen.
            
         
               —
            
            
               Portugalin tasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Syyskuussa 2005 komissiolle tehtiin kantelu siitä, että tietyt ”poikkeusjärjestelyn, joka koskee muualla kuin Portugalin alueella 31.12.2004 sijaitsevia varallisuuseriä koskevan tilanteen korjaamista verojen osalta” ja joka hyväksyttiin 29.7.2005 annetulla lailla nro 39-A/2005, säännökset eivät ole sopusoinnussa yhteisön lainsäädännön eivätkä Euroopan talousalueesta (ETA) tehdyn sopimuksen kanssa.
   Poikkeusjärjestelystä, joka koskee varallisuutta koskevan tilanteen korjaamista verojen osalta, ilmenee, että verovelvollisten oli kyseisen korjaamisen yhteydessä maksettava määrä, joka saatiin soveltamalla 5 prosentin verokantaa tilanteen korjaamista verojen osalta koskevassa ilmoituksessa ilmoitettujen varallisuuserien arvoon, ja siinä tapauksessa, että kaikki erät tai jotkut näistä eristä olivat Portugalin valtion velkakirjoja, tätä verokantaa alennettiin puoleen näiden velkakirjojen osalta, ja tätä alennusta sovellettiin myös muihin varallisuuseriin, joiden arvo oli muutettu Portugalin valtion velkakirjoiksi viimeistään sinä päivänä, kun tilanteen korjaamista verojen osalta koskeva ilmoitus tehtiin.
   Komissio katsoo, että tilanteen korjaamista verojen osalta koskeva poikkeusjärjestely tarjoaa edun siltä osin kuin kyse on varallisuuserien kotiuttamisesta ja sijoittamisesta Portugalin valtion velkakirjoihin, ja tämä etu muodostuu siitä, että sovelletaan alennettua verokantaa niihin varallisuuseriin, jotka ovat Portugalin valtion velkakirjoja, tai niiden varallisuuserien arvoon, jotka sijoitetaan tällaisiin velkakirjoihin. Tällä tosiasiassa tehdään vähemmän houkuttelevaksi niille, jotka turvautuvat tähän järjestelyyn, pitää omaisuutensa, joiden suhteen tilanne on korjattu verojen osalta, muussa muodossa kuin Portugalin valtion velkakirjojen muodossa.
   Euroopan yhteisöjen tuomioistuimella on jo ollut tilaisuus todeta, että kansallinen verosäännös, joka voi tehdä verovelvolliselle vähemmän houkuttelevaksi tehdä sijoituksia muihin jäsenvaltioihin, muodostaa pääomien vapaan liikkuvuuden EY 56 artiklassa kielletyn rajoituksen.
   Nyt esillä olevassa asiassa on niin, että vaikka komissio ei kyseenalaista sitä, että julkista velkaa koskevia velkakirjoja voidaan kohdella edullisemmin kuin muita, se katsoo, että se, että säädetään alempi verokanta, jota sovelletaan yksinomaan sellaisiin varallisuuseriin, joiden suhteen tilanne korjataan verojen osalta ja jotka muodostuvat Portugalin valtion velkakirjoista, muodostaa pääomien vapaan liikkuvuuden EY 56 artiklassa kielletyn syrjivän rajoituksen, jota ei voida oikeuttaa EY 58 artiklan 1 kohdalla.
   Euroopan talousalueesta tehdyn sopimuksen pääomien liikkeitä koskevat määräykset ovat olennaisilta osin samanlaiset kuin EY:n perustamissopimuksessa olevat määräykset. Niinpä se seikka, että niille, jotka voivat turvautua tilanteen korjaamista verojen osalta koskevaan poikkeusjärjestelyyn, on tehty vähemmän houkuttelevaksi pitää varallisuuseränsä, joiden suhteen tilanne on korjattu verojen osalta, Norjassa, Liechstensteinissa tai Islannissa, muodostaa myös ETA-sopimuksen 40 artiklassa kielletyn pääomien liikkeiden rajoituksen.